Hírösszefoglaló •et; 2017. május 03., 19:08	•et; utolsó módosítás: 2017. május 03., 19:13
Vlagyimir Putyin orosz és Donald Trump amerikai elnök egyetértett egy személyes találkozó megszervezésében a G20-csoport júliusi hamburgi csúcstalálkozóján – közölte kedd este a Kreml sajtószolgálata.
Közös cél a rendezési folyamat feltételeinek megteremtése Szíriában
„Vlagyimir Putyin és Donald Trump állást foglalt a telefonon történő kapcsolattartás folytatása, valamint amellett, hogy megszervezzék személyes találkozójukat a »nagy húszak« július 7–8-án megtartandó hamburgi csúcstalálkozójához kapcsolódóan" – állt a közleményben. Putyin és Trump eddig még nem találkozott. A két elnök megvitatott egy sor aktuális kérdést.
Megvitatták, miként működjék együtt a két ország a nemzetközi porondon, hangsúlyt fektetve Oroszország és az Egyesült Államok lépéseire a terrorizmus elleni harcban, különös tekintettel a szíriai válságra.
Putyin és Trump megállapodott az orosz és az amerikai külügyminiszter közötti párbeszéd élénkítéséről a szíriai tűzszünet megerősítése és ellenőrizhetősége érdekében. „A cél a rendezési folyamat feltételeinek megteremtése Szíriában" – állt a dokumentumban. Az orosz és az amerikai diplomácia vezetője tájékoztatni fogja az elnököket az ügyben elért haladásról.
Az eszmecserét az orosz elnöki hivatal sajtószolgálata gyakorlatiasnak és építő jellegűnek minősítette. A telefonbeszélgetésről a washingtoni Fehér Ház is beszámolt, kiemelve:
Donald Trump és Vlagyimir Putyin orosz elnök egyetértettek abban, hogy Szíriában „valamennyi félnek minden tőle telhetőt" meg kell tennie az erőszak beszüntetéséért.